CELEX: 32008R0640
Language: et
Date: 2008-07-04 00:00:00
Title: Komisjoni määrus (EÜ) nr 640/2008, 4. juuli 2008 , millega muudetakse määrust (EMÜ) nr 2568/91 oliiviõlide ja pressimisjääkide omaduste ja asjakohaste analüüsimeetodite kohta

5.7.2008   
            
            
               ET
            
            
               Euroopa Liidu Teataja
            
            
               L 178/11
            
         
      KOMISJONI MÄÄRUS (EÜ) nr 640/2008,
   4. juuli 2008,
   millega muudetakse määrust (EMÜ) nr 2568/91 oliiviõlide ja pressimisjääkide omaduste ja asjakohaste analüüsimeetodite kohta
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikli 113 lõike 1 punkti a ja artikli 121 punkti h koostoimes artikliga 4,
   ning arvestades järgmist:
   
               (1)
            
            
               Komisjoni 11. juuli 1991. aasta määruses (EMÜ) nr 2568/91 (oliiviõlide ja pressimisjääkide [Termin on muutunud. Uus termin on „oliivijääkõlid”.] omaduste ja asjakohaste analüüsimeetodite kohta) (2) on määratletud oliiviõlide ja oliivijääkõlide keemilised ja organoleptilised omadused ning nende hindamise meetodid.
            
         
               (2)
            
            
               Vastavalt määruse (EMÜ) nr 2568/91 artikli 2 lõike 1 kümnendale taandele hinnatakse neitsioliiviõlide organoleptilisi omadusi kõnealuse määruse XII lisas sätestatud meetodil.
            
         
               (3)
            
            
               Rahvusvaheline oliiviõlinõukogu võttis novembris 2007 vastu neitsioliiviõlide organoleptilise hindamise läbivaadatud meetodi. Läbivaatamise käigus ajakohastati neitsioliiviõlide positiivsete ja negatiivsete tunnuste kirjeldusi ning meetodi kirjeldust. Muudeti ka neitsioliiviõlide puuduste tajumise ülempiiri.
            
         
               (4)
            
            
               Rahvusvahelise oliiviõlinõukogu läbivaadatud meetodis neitsioliiviõlide organoleptiliseks hindamiseks on lisaks määratud kindlaks neitsioliiviõlide organoleptilisi omadusi kirjeldavate terminite ja väljendite valikulise kasutamise tingimused oliiviõli märgistamisel. Tuleks sätestada, et hindamiskomisjonide esimehed võivad kinnitada õlide vastavust kõnealuste terminite ja väljendite juhises osutatud mõistetele.
            
         
               (5)
            
            
               Seetõttu tuleks määrust (EMÜ) nr 2568/91 vastavalt muuta.
            
         
               (6)
            
            
               Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määrust (EMÜ) nr 2568/91 muudetakse järgmiselt.
   
               1)
            
            
               I lisas oleva tabeli 11. veeru („Organoleptiline hindamine/puuduse mediaan (Md)”) teises reas, kolmandas reas ja lehekülje allääres olevas 2. joonealuses märkuses asendatakse arv „2,5” arvuga „3,5”.
            
         
               2)
            
            
               XII lisa asendatakse käesoleva määruse lisas oleva tekstiga.
            
         Artikkel 2
   Käesolev määrus jõustub seitsmendal päeval pärast selle avaldamist Euroopa Liidu Teatajas.
   Määrust kohaldatakse alates 1. oktoobrist 2008.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 4. juuli 2008
      
         
            Komisjoni nimel
         
         
            komisjoni liige
         
         Mariann FISCHER BOEL
         
      
   
   
      (1)  ELT L 299, 16.11.2007, lk 1. Määrust on viimati muudetud komisjoni määrusega (EÜ) nr 510/2008 (ELT L 149, 7.6.2008, lk 61).
   
      (2)  EÜT L 248, 5.9.1991, lk 1. Määrust on viimati muudetud määrusega (EÜ) nr 702/2007 (ELT L 161, 22.6.2007, lk 11).
   
      LISA
      „
            XII LISA
            RAHVUSVAHELISE OLIIVIÕLINÕUKOGU MEETOD NEITSIOLIIVIÕLIDE ORGANOLEPTILISEKS HINDAMISEKS
            1.   EESMÄRK JA KOHALDAMISALA
            Kõnealune meetod põhineb rahvusvahelise oliiviõlinõukogu 16. novembri 2007. aasta otsusel nr DEC-21/95-V/2007, milles käsitletakse neitsioliiviõli organoleptilise hindamise läbivaadatud meetodit. Meetodi eesmärk on kehtestada menetlus neitsioliiviõlide organoleptiliste omaduste hindamiseks määruse (EÜ) nr 1234/2007 XVI lisa punkti 1 tähenduses ning määrata kindlaks nendel omadustel põhinev oliiviõlide liigitamise metoodika. Metoodika hõlmab ühtlasi juhiseid valikuliseks märgistamiseks.
            Kirjeldatud meetodit kohaldatakse ainult neitsioliiviõlide puhul, nende liigitamisel või märgistamisel, võttes arvesse täheldatud puuduste intensiivsust, puuviljalisust ja muid positiivseid omadusi, mille on kindlaks määranud valitud, koolitatud ja testitud degustaatorite rühm, kes moodustab hindamiskomisjoni.
            2.   ÜLDOSA
            Üldise põhisõnavara, degusteerimisruumi, õlide degusteerimisklaaside ning muu kõnealuse metoodikaga seotud küsimuste puhul tuleks lähtuda rahvusvahelise oliiviõlinõukogu eeskirjadest, eriti 16. novembri 2007. aasta otsusest nr DEC-21/95-V/2007, milles käsitletakse neitsioliiviõli organoleptilise hindamise läbivaadatud meetodit.
            3.   ERIALANE SÕNAVARA
            3.1.   Positiivsed tunnused
            Puuviljaline: otse või retronasaalselt tajutav lõhnaaistingute kogum, mis on omane tervetest ja värsketest, oliivisordist olenevalt rohelistest või küpsetest viljadest toodetud õlile.
            Tunnust puuviljaline iseloomustatakse sõnaga roheline, kui õli lõhn meenutab rohelisi vilju; see on iseloomulik rohelistest viljadest saadud õlile.
            Tunnust puuviljaline iseloomustatakse sõnaga küps, kui õli lõhn meenutab küpseid vilju; see on iseloomulik küpsetest viljadest saadud õlile.
            Mõru: keele tagaosas olevate keelenäsade maitsmispungadega tuntav algmaitse õlide puhul, mis on valmistatud rohelistest oliividest või oliividest, mis hakkavad muutma värvi.
            Terav: kogu suulael ja eriti kurgus tuntav torkavusaisting õlide puhul, mis on toodetud turustusaasta alguses peamiselt veel rohelistest oliividest.
            3.2.   Negatiivsed tunnused
            Kopitanud/settene: iseloomulik maitse ja lõhn õlide puhul, mis on saadud kuhjas või ebakohastes tingimustes hoitud anaeroobse käärimise protsessis olevatest oliivides, või õlide puhul, mis on jäänud vaatides ja paakides settega seisma ja milles samuti on toimunud anaeroobne käärimine.
            Hallitanud-niiske: iseloomulik maitse ja lõhn õlide puhul, mis on saadud viljadest, millel on niisketes tingimustes mitu päeva kestnud ladustamise tulemusena palju hallitusseeni ja pärmseeni.
            Veinine-äädikane/hapu-kibehapu: teatavatele õlidele iseloomulik maitse ja lõhn, mis meenutab veini või äädikat. Tingitud eelkõige oliivide või korralikult pesemata mattide külge jäänud oliivimassi aeroobsest käärimisest, mille tulemusel tekivad äädikhape, etüülatsetaat ja etanool.
            Metalline: maitse ja lõhn, mis meenutab metalli. Iseloomulik õlidele, mis on olnud purustamise, segamise, pressimise või ladustamise ajal ülemäära kokkupuutes metallpindadega.
            Räästunud: iseloomulik maitse ja lõhn õlide puhul, milles on toimunud intensiivne oksüdatsioon.
            Kuumutatud või põlenud: iseloomulik maitse ja lõhn, mille põhjuseks on ülemäärane ja/või pikaajaline kuumutamine tootmise ajal, eelkõige pasta kuumsegamisel ebasobival temperatuuril.
            Heinane-puune: iseloomulik maitse ja lõhn kuivadest oliividest toodetud õlide puhul.
            Tihke: teatavate vanade õlide puhul suus tekkiv paks, pastat meenutav puuteaisting.
            Määrdeainene: diislikütust, määret või mineraalõli meenutav maitse ja lõhn.
            Taimemahlane: iseloomulik maitse ja lõhn õlide puhul, mis on olnud kaua kokkupuutes viljadest pressimisel eraldunud käärinud taimemahlaga.
            Soolveene: soolvees säilitatud oliividest toodetud õlide maitse ja lõhn.
            Espartone: iseloomulik maitse ja lõhn õlide puhul, mis on saadud uutes espartomattides pressitud oliividest. Maitse võib erineda sõltuvalt sellest, kas matid on valmistatud haljast või kuivatatud espartost.
            Mullane: mullastena või mudastena korjatud ja pesemata oliividest saadud õlidele iseloomulik maitse ja lõhn.
            Tõugune: oliivikärbse (Bactrocera Oleae) tõukude poolt tugevasti kahjustatud oliividest saadud õlidele iseloomulik maitse ja lõhn.
            Kurgine: iseloomulik maitse ja lõhn õlide puhul, mis on liiga kaua olnud hermeetiliselt pakendatud (eriti plekkpurkides), see maitse tuleneb 2,6-nonadienaali tekkimisest.
            Niiske puune: puu otsas külma saanud oliividest saadud õlidele iseloomulik maitse ja lõhn.
            3.3.   Märgistamiseks vajalik valikuline terminoloogia
            Nõudmise korral võib hindamiskomisjoni esimees tõendada, et hinnatud õlid vastavad mõistetele ja väljendites esitatud vahemikele ning tunnuste intensiivsuste ja nende tajumist märkivatele omadussõnadele:
            
                        a)
                     
                     
                        kõik punktis 3.1 osutatud positiivsed tunnused (puuviljaline, vajadusel iseloomustatud kui roheline või küps, terav ja mõru):
                        
                                    i)
                                 
                                 
                                    terminit „intensiivne” võib kasutada, kui asjaomase tunnuse mediaan on suurem kui 6;
                                 
                              
                                    ii)
                                 
                                 
                                    terminit „keskmine” võib kasutada, kui asjaomase tunnuse mediaan on vahemikus 3 kuni 6;
                                 
                              
                                    iii)
                                 
                                 
                                    terminit „kerge” võib kasutada, kui asjaomase tunnuse mediaan on vähem kui 3;
                                 
                              
                                    iv)
                                 
                                 
                                    asjaomaseid tunnuseid võib kasutada ilma punktides i, ii ja iii osutatud omadussõnadele viitamata, kui asjaomase tunnuse mediaan on 3 või rohkem;
                                 
                              
                  
                        b)
                     
                     
                        terminit „tasakaalus” võib kasutada õli puhul, mis ei ole tasakaalust väljas. Tasakaalust väljas olevaks loetakse sellist õli, mille maitse-, lõhna- ja puuteaistingu puhul on tunnuse mõru ja/või tunnuse terav mediaan kahe punkti võrra suurem kui tunnuse puuviljaline mediaan;
                     
                  
                        c)
                     
                     
                        väljendit „mahe õli” võib kasutada õli puhul, mille tunnuse mõru ja tunnuse terav mediaan on 2 või väiksem.
                     
                  4.   HINDAMISKOMISJON
            Hindamiskomisjon koosneb hindamiskomisjoni juhatajast ja kaheksast kuni kaheteistkümnest degustaatorist.
            Hindamiskomisjoni juhataja peab olema läbinud põhjaliku koolituse ning tundma eksperdina üksikasjalikult erinevaid õlisorte. Ta vastutab hindamiskomisjoni, selle töökorralduse ja toimimise, proovide ettevalmistamise, kodeerimise ja degustaatoritele esitamise ning andmete kogumise ja nende statistilise töötlemise eest.
            Hindamiskomisjoni juhataja valib välja degustaatorid ning jälgib nende koolitust ja teadmiste kontrolli, et kindlustada pidevalt nende oskuste piisav tase.
            Vastavalt rahvusvahelise oliiviõli nõukogu juhendile neitsioliiviõli kvalifitseeritud degustaatorite valimise, koolitamise ja kontrolli kohta tuleb oliiviõli organoleptilise kontrolliga tegelevad degustaatorid valida ja koolitada, võttes arvesse nende oskust eristada sarnaseid näidiseid.
            Hindamiskomisjonid peavad kohustuma võtma osa riigi, ühenduse või rahvusvahelisel tasandil ette nähtud organoleptilistest hindamistest, et korrapäraselt kontrollida ja ühtlustada tajumiskriteeriume. Lisaks kohustuvad käesoleva määruse artikli 4 lõike 1 kohaselt heaks kiidetud hindamiskomisjonid esitama asjaomasele liikmesriigile igal aastal kõik andmed oma koosseisu ja heaks kiidetud hindamiskomisjonina läbi viidud hindamiste arvu kohta.
            5.   ORGANOLEPTILISE HINDAMISE JA LIIGITAMISE MENETLUS
            5.1.   Profiililehe kasutamine degustaatori poolt
            Degustaatori kasutatav profiilileht on esitatud käesoleva meetodi A liites.
            Hindamiskomisjoni liikmena peab iga degustaator uurimiseks esitatud õli nuusutama ja siis maitsma. Seejärel märgib ta täidetaval profiililehel 10sentimeetrisel skaalal tema tajutud negatiivsete ja positiivsete tunnuste intensiivsuse. (1) Kui degustaator leiab, et tunnus puuviljaline on rohelise või küpse iseloomuga, teeb ta profiililehe vastavasse ruutu risti.
            Juhul kui degustaator tajub negatiivseid omadusi, mis ei ole profiililehele märgitud, tuleb need kanda rubriiki „Muud”, kasutades selleks kindlaksmääratud terminite hulgast kõige täpsemaid.
            5.2.   Andmete kasutamine hindamiskomisjoni juhataja poolt
            Hindamiskomisjoni juhataja peab kokku koguma kõigi degustaatorite täidetud profiililehed ja kontrollima erinevatele tunnustele omistatud intensiivsusastmeid. Kõrvalekalde tuvastamisel palub juhataja degustaatoril oma profiilileht üle vaadata ning vajadusel hindamist korrata.
            Hindamiskomisjoni juhataja võib iga degustaatori andmed sisestada elektroonilisse süsteemi, mis arvutab B liites kirjeldatud statistilise arvutamismeetodi järgi mediaani. Näidise andmete sisestamine toimub maatriksi abil, mis koosneb üheksast veerust, mis vastavad üheksale organoleptilisele omadusele, ja n reast, kus on hindamiskomisjoni kuuluvate degustaatorite arv.
            Kui mingi negatiivne tunnus kantakse rubriiki „Muud” vähemalt 50 % komisjoniliikmete poolt, arvutatakse osutatud puuduse mediaan ja õli liigitatakse vastavalt.
            Hindamiskomisjoni juhataja saab anda kinnituse, et hinnatud õli vastab punkti 3 alapunkti 3 alapunktis a osutatud nõuetele termini „roheline” ja „küps” osas üksnes juhul, kui vähemalt 50 % hindamiskomisjonist on märkinud, et tunnus puuviljaline oli rohelise või küpse iseloomuga.
            Vastavuse kontrollimiste raames teostatud analüüside puhul tehakse proov. Vasturääkivustega analüüside puhul korraldab hindamiskomisjoni juhataja õli organoleptilise hindamise kaks korda. Välistava analüüsi puhul tuleb teha kolm hindamist. Kõnealustel juhtudel arvutatakse tunnuste mediaan mediaanide keskmise alusel. Kõik paralleelsed analüüsid tuleb teha erinevate seansside jooksul.
            5.3.   Õlide liigitamine
            Õli liigitatakse järgnevalt esitatud kategooriatesse, lähtudes puuduse mediaanist ja tunnuse puuviljaline mediaanist. Puuduse mediaani käsitatakse suurima intensiivsusega tajutud puuduse mediaanina. Puuduse mediaani ja tunnuse puuviljaline mediaani väljendatakse ühe kümnendkoha täpsusega ja neid määrava robustse variatsioonikordaja väärtus peab olema 20 % või sellest väiksem.
            Õli liigitamisel võrreldakse puuduse mediaani ja tunnuse puuviljaline mediaani väärtust järgnevalt osutatud etalonvahemike suhtes. Kõnealuste vahemike piirid on kindlaks määratud meetodi viga arvesse võttes ning neid loetakse absoluutseteks. Arvutitarkvara võimaldab liigitust esitada statistilise andmetabelina või graafiliselt.
            a)   Ekstra-neitsioliiviõli: puuduse mediaan on 0 ja puuviljalisuse mediaan on suurem kui 0.
            b)   Neitsioliiviõli: puuduse mediaan on 0 kuni 3,5 ja puuviljalisuse mediaan on suurem kui 0.
            c)   Lambiõli: puuduse mediaan on suurem kui 3,5; või puuduse mediaan on kuni 3,5 ja puuviljalisuse mediaan on 0.
            5.4.   Erijuhud
            Kui mõne positiivse tunnuse (v.a puuviljalisus) mediaan on suurem kui 5,0, teeb hindamiskomisjoni juhataja selle kohta märke õli analüüsi tõendile.
         
         
            A liide
            Neitsioliiviõli profiilileht
            
               
         
         
            B liide
            MEDIAANI JA USALDUSVAHEMIKU ARVUTAMISE MEETOD
            Mediaan
            
               
            Mediaan on reaalarv Xm, mille puhul tõenäosus (P), et jaotusväärtused (X) on väiksemad kui Xm, on väiksemad kui 0,5 või sellega võrdsed, ning samal ajal tõenäosus (P), et jaotusväärtused (X) on väiksemad kui Xm või sellega võrdsed, on suurem kui 0,5 või sellega võrdsed. Teise definitsiooni kohaselt on mediaan 50-protsentiil kasvu järgi reastatud arvude jaotusest. Lihtsamalt öeldes on mediaan paaritute arvude korrastatud järjekorra keskel asuv väärtus või paarisarvude korrastatud järjekorras kahe keskel asuva väärtuse keskmine.
            Robustne standardhälve
            Mediaani ümbruse varieeruvuse usaldusväärseks hindamiseks tuleb kasutada Stuarti ja Kendalli meetodit robustse standardhälbe arvutamiseks. Järgmine valem tähistab asümptootilist standardhälvet st asjaomaste andmete varieeruvuse robustset hinnangulist väärtust, milles N on vaatluste arv ja IQR on kvartiilhaare, mis hõlmab täpselt 50 % mingi jaotuse juhtudest.
            
               
            Kvartiilhaarde leidmiseks arvutatakse 75-protsentiili ja 25-protsentiili vahe suurus.
            IQR = 75-protsentiil – 25-protsentiil
            Protsentiil on väärtus Xpc, mille puhul tõenäosus (P), et jaotusväärtused on väiksemad kui Xpc, on väiksem kui kõnealune protsentiil või sellega võrdne, ja et samal ajal tõenäosus (P), et jaotusväärtused on väiksemad kui Xpc või sellega võrdsed, on suurem kui kõnealune protsentiil või sellega võrdne. Protsendimäär näitab jaotuse hõlmatud osa. Mediaani puhul on see võrdne 50/100ga.
            
               
            Tegelikkuses on protsentiil jaotusväärtus, mis määrab kindlaks vastava suurusega osa jaotus-või tiheduskõveraga piiratud pindalast. Näiteks 25-protsentiil on jaotusväärtus, mis määrab kindlaks 0,25 või 25/100 sellest alast.
            Robustse variatsioonikordaja (%) väärtus
            Robustse variatsioonikordaja (%) on dimensioonita arv, mis näitab analüüsitava arvjada muutuvuse protsenti. Seepärast on kõnealune koefitsient väga kasulik hindamiskomisjoni liikmete usaldusväärsuse kontrollimiseks.
            
               
            Mediaani 95 %line usaldusvahemik
            95 %line usaldusvahemik (esimest liiki vea väärtus on 0,05 või 5 %) on vahemik, milles mediaan võiks varieeruda, kui katset oleks võimalik lõpmatult korrata. Tegelikkuses näitab see vahemik katse tulemuse muutumist kindlaksmääratud katsetingimuste puhul, eeldusel, et katset korratakse mitu korda. Nagu CVr %, aitab see vahemik hinnata katse usaldusväärsust.
            Usaldusvahemiku ülempiir = Me + (c.S*)
            Usaldusvahemiku alampiir = Me – (c.S*)
            95 %lise usaldusvahemiku puhul on c võrdne 1,96-ga.
         ”
      
         (1)  Ta võib õli maitsmisest loobuda, kui ta tajub otsese haistmismeelega äärmiselt intensiivseid negatiivseid omadusi. Sel juhul märgib ta kõnealuse erandliku asjaolu profiililehele.